### Beslutningstema

Det skal i denne sag besluttes, om idéhøringen for at etablere et nyt biogasanlæg ved [adresse] skal igangsættes.

Klima-, Vækst- og Udviklingsudvalget er ansvarlig for igangsætning af kommuneplantillægget, som dette punkt vedrører. Samtidig orienteres Teknik- og Miljøudvalget.

### Historik

Den 6. maj 2024 besluttede Klima-, Vækst- og Udviklingsudvalget at udsætte sagen til juni 2024.

### Sagsfremstilling

Nature Energy A/S ønsker at etablere et nyt biogasanlæg til behandling af organisk biomasse, jf. Bilag "Ansøgning miljøvurdering for Nature Energy Agerskov". Organisk biomasse omfatter husdyrgødning, plantebaserede biomasser (afgrøder) samt andre biomassetyper, såsom organisk dagrenovation, slagteriaffald, madaffald fra erhverv mv. Det ansøgte biogasanlæg skal behandle op til 850.000 tons biomasse årligt. Projektområdet er placeret på matr.nr. 145 og 94 Mellerup, Janne Laursen. Der er ca. 1 kilometer til [adresse] og 3,2 kilometer til [adresse] via Bovvej. Projektområdet er samlet set ca. 21 ha. For at få biogassen til det kollektive naturgasnet, skal der etableres en tilslutningsledning til nærmeste måle- og reguleringsstation (M/R-station) beliggende øst for Toftlund. Se bilag 3 "EVIDAs VVM input og anbefaling om hjemtagning".

Projektområdet er placeret med indkørsel fra [adresse] umiddelbart efter rundkørslen, som også servicerer Sonja Christiansen. I forbindelse med den evt. efterfølgende planlægning vil der være behov for at udarbejde en kapacitetsberegning for rundkørslen. Kapacitetsberegningen kan skitsere rundkørslens evne til at afvikle trafikken ud fra eksisterende trafiktællinger og den forventede øgede trafik efter etablering af biogasanlægget. Tilslutningen til [adresse] vil derudover kræve en trafikteknisk gennemgang for at afklare, om der skal ske ombygning med for eksempel kanaliseringsanlæg

Området er placeret i landzone, og det er ikke udpeget til tekniske anlæg i den gældende Kommuneplan 2017-2029.

I Kommuneplan 2017-2029 er der udlagt to områder til biogasanlæg, hhv. Storde og [adresse]. Begge områder er udnyttet, og der er stor interesse for yderligere produktion af biogas fra flere aktører.

Planloven er blevet revideret den 1. marts 2024, hvorefter det ikke længere er et lovkrav at afholde idéhøringer. Forvaltningen anbefaler dog, at der afholdes en idéhøring for projektområdet, da indvirkningen på det omkringliggende miljø ikke er ubetydelig.

Ud over 4 ugers idéhøringsfasen vil en generel planproces bestå af følgende elementer:

- Politisk proces

- Udarbejdelse af lokalplan og kommuneplantillæg, herunder miljørapport og miljøkonsekvensrapport

- Udarbejdelse af sikkerhedsdokument og miljøgodkendelse

- Politisk proces

- 8 ugers offentlighedsfase, herunder borgermøde

- Politisk proces

Afstanden til Aabenraa Kommune udgør 950 meter, hvorfor Aabenraa Kommune vil blive inddraget hhv. hørt i processen.

Produktion af biogas understøtter de vedtagne klimahandlespor i "Vores Klimahandleplan". Der kan fremadrettet indtænkes synergier mellem biogasanlæg, produktion af flydende CO2 eller PtX-anlæg, der kan udnytte CO2 fra biogassen til øget biometanproduktion. Nature Energy ønsker at rammesætte disse optioner i den kommende lokalplan.

### Økonomi

Afledte omkostninger til optimering af trafiktekniske forhold, der er nødvendige for at sikre trafiksikkerheden og fremkommeligheden ved indkørslen til virksomheden, forudsættes afholdt af ansøger.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | planprocessen igangsættes med 4-ugers idehøring, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Klima-, Vækst- og Udviklingsudvalget, 10. juni 2024, pkt. 14:

Indstillingen anbefales.

Beslutning fra Økonomiudvalget, 20. juni 2024, pkt. 15:

Indstillingen anbefales.

Asta Eriksen og Ron Svendsen deltog ikke i mødet.

### Beslutning

Indstillingen godkendt.